**Tharsagoras** (starogr. *Θαρσαγόρας*) bol starogrécky historik.

Staroveké literárne správy zaznamenali aj tradície spojené so zasväteniami zhromaždenými v rôznych svätyniach. V roku 99 pred Kr. lindská komisia poverila dvoch miestnych historikov, Tharsagora a Timachida, aby na základe inventáru predložili chronologický zoznam najpozoruhodnejších vykonaných zasvätení a zoznam votívnych darov v chráme bohyne Atény v Lindose od mýtických čias až po helenistické obdobie (navrhli väčšinu nápisu, ktorý čiastočne obsahuje aj apokryfné správy týkajúce sa darov chrámu a zázračných zjavení bohyne). Tento nápis (tzv. *Lindská kronika*) obsahuje aj lindský dekrét nariaďujúci samotné zhotovenie diela a aj jeho kompozíciu.

O Tharsagorovi je známe len to, že bol syn Strata, pochádzajúceho z dému *Ladarma* (Lindos) a že bol zrejme členom prominentnej rodiny, pretože kňaz s totožným menom sa nachádza v dvoch zoznamoch lindských kňazov z polovice 2. storočia pred Kr. Timachida a jeho rodinu možno v epigrafických záznamoch v Lindose vysledovať počas niekoľkých generácií (pokiaľ nie je Timachidas, onen autor diela *Deipna*, z ktorého cituje Athenaios, ani jeden z nich nie je potvrdený mimo miestneho kontextu a Lindská kronika je jediným zachovaným príkladom ich učenosti). Obaja zostavovatelia Lindskej kroniky boli teda pravdepodobne členmi rodín činných v kultovom a politickom živote Lindosu.

Lindská kronika je zaznamenaná na mramorovej doske, ktorú v roku 1909 objavila dánska expedícia v dlažbe byzantského kostola sv. Štefana v meste Lindos.

Referencie a bibliografia
-------------------------

1. 1 2  Nadine Deshours. *L’été indien de la religion civique*. Bordeaux : Ausonius Éditions, 2023. ISBN 978-23-5613-480-6. S. 219.
2. 1 2  Vanessa B. Gorman, Eric W. Robinson. *Oikistes*. Leiden : BRILL, 2017. ISBN 978-90-0435-090-8. S. 22.
3. 1 2  Maia Wellington Gahtan, Donatella Pegazzano. *Museum Archetypes and Collecting in the Ancient World*. Leiden : BRILL, 2015. ISBN 978-90-0428-348-0. S. 29.
4. ↑  Lucia Guerrini: Enciclopedia dell’Arte Antica, Classica e Orientale, Roma 1959, Treccani, *Timachida di Rodi*
5. ↑  Inscriptiones Graecae, Regions: Aegean Islands, incl. Crete (IG XI-[XIII]): Rhodes and S. Dodecanese (IG XII,1), *Lindos II 2*
6. ↑  Josephine Laurel Shaya. *The Lindos Stele and the Lost Treasures of Athena*. Michigan : University of Michigan, 2002. ISBN 978-04-9373-661-7. S. 73.
7. 1 2  Carolyn Higbie. *The Lindian Chronicle and the Greek Creation of Their Past*. Oxford : Oxford University Press, 2003. ISBN 978-01-9924-191-0. S. 262.
8. ↑  Inscriptiones Graecae, Regions: Aegean Islands, incl. Crete (IG XI-[XIII]): Rhodes and S. Dodecanese (IG XII,1), *Lindos II 220*
9. ↑  Inscriptiones Graecae, Regions: Aegean Islands, incl. Crete (IG XI-[XIII]): Rhodes and S. Dodecanese (IG XII,1), *Lindos II 223*
10. ↑  Kathryn Stevens. *Between Greece and Babylonia*. Cambridge : Cambridge University Press, 2019. ISBN 978-11-0841-955-0. S. 339.
11. ↑  Susan Deacy, Alexandra Villing. *Athena in the Classical World*. Leiden : BRILL, 2021. ISBN 978-90-0449-729-0. S. 107.
12. ↑  Carolyn Higbie. *The Lindian Chronicle and the Greek Creation of Their Past*. Oxford : OUP Oxford, 2003. ISBN 978-01-9924-191-0. S. 33.